સૌરાષ્ટ્રમાં મોટાભાગની ખેતી સ્થાનિક બોર, કૂવા કે તળાવ આધારિત છે અને સરકારના સત્તાવાર આંકડા મુજબ ફેબ્રુઆરીની શરૂઆતમાં જ સૌરાષ્ટ્રનાં ૧૩૭ જળાશયોમાં માત્ર ર૧.૩૪ ટકા પાણી બચ્યું છે. જળાશયોનાં તળિયાં અત્યારથી જ દેખાઈ રહ્યાં છે. તેની સીધી અસર ખેતી પર પડી રહી છે. આ વર્ષે શિયાળુ પાકનું આશરે ત્રીસેક ટકા ઓછું ઉત્પાદન થવાનો અંદાજ છે. પીવાના પાણીની તંગી ઊભી થઈ રહી હોઈ ભવિષ્યની વિકટ સ્થિતિને પહોંચી વળવા તંત્રએ રાજ્યનાં ૩પ જળાશયોનું પાણી પીવા માટે અનામત રાખ્યું છે, તેમાં સૌથી વધુ જળાશયો સૌરાષ્ટ્રનાં છે. આમ, આ પાણી ખેતી માટે નહીં અપાતાં ખેતીને ફટકો પડશે. એક તરફ કૂવા-તળાવ ડૂકી ગયાં છે, બીજી તરફ જળાશયોમાં પણ પાણી ખૂટી રહ્યું છે. સૌરાષ્ટ્રમાં નર્મદા આધારિત યોજના હેઠળ સિંચાઈનું પાણી અપાતું ન હોવાથી સ્થિતિ વિકટ થઈ છે.